Polisie begin duisende nuwe lede werf | Maroela Media
Die polisie het daad by die woord gevoeg en reeds begin met 'n proses om duisende nuwe lede te werf. Dit volg nadat pres. Cyril Ramaphosa tydens vanjaar se staatsrede gesê het hulpbronne sal beskikbaar gestel word om 'n bykomende 12 000 nuwe polisiebeamptes aan te stel en op te lei "om te verseker die polisie kry dringend die nodige kapasiteit".
Gegradueerdes in besit van 'n kwalifikasie op vlak 6 of hoër van die Nasionale Kwalifikasieraamwerk (NKR) sal in aanmerking kom om as polisiebeamptes opgelei te word.
Alle aansoekers sal aan 'n streng keuringsproses onderwerp word wat onder meer sekerheidsklaring en vingerafdrukverifikasie insluit. Suksesvolle aansoekers sal dan by enige polisie-akademie in die land opgelei word voor hulle by 'n polisiestasie in die land geplaas sal word ná voltooiing van die basiese opleiding.
Kol. Athlenda Mathe, polisiewoordvoerder, sê die polisie se jongste werwingsveldtog komplementeer die 2019‑'20-werwingsveldtog. Altesame 7 000 nuwe beamptes is destyds gewerf. 'n Bykomende 3 000 poste word ook geoormerk vir dienende staatsdienswerkers en reserviste.
Aansoeke sluit 11 Maart. Kliek hier vir meer inligting.
Ek sal nie my asem ophou nie.Hulle idee van keuring en opleiding verskil van myne.
hulle meen seker hulle begin nuwe kriminele werf
Hoop die keurings proses is die keer beter. Te veel kriminele in die polisie.
Dis nie net enige persoon wat 'n polisieman/vrou kan word nie. Dis is ook 'n lewensroeping. Wat gaan die vlak van opleiding wees as daar net links en regs 'n klomp "gewerf" word.